Elegante hurk-krap

Die Elegante hurk-krap (Allogalathea elegans) is 'n valskrap en kom wydverspreid in die Stille- en Indiese oseane voor. In die Indiese Oseaan kom dit vanaf die Rooi See suidwaarts tot by KwaZulu-Natal voor. 

Die krap word tot 50 mm lank en die lyf is plat en gevorm soos 'n druppel. Die karapaks is vorentoe verleng en die saamgestelde oë staan op steeltjies. Die wyfie is groter as die mannetjie. Die kleur is nie konstant nie en varieer baie maar pas gewoonlik aan by die gasheer. Die krap is oor die algemeen rooi of pers met longitudinale strepe oor die lyf. Die eerste paar bene is korter as die lyf en het knypers vooraan. Dan volg drie pare bene waarmee die krap loop en die laaste paar word onder die lyf ingevou. Dit word gebruik om die kieue skoon te maak. Die kleur van die bene pas by die lyf aan. Fyn haartjies bedek die lyf en bene. 

Die seedier leef gewoonlik in die takke van 'n veerseester of soms skuil dit onder die basis van die seester. Die seedier vreet plankton soos sy gasheer. Die spesie is seldsaam.

 Bron 
 The Reef Guide: Fishes, corals, nudibranchs & other invertebrates: East & South Coasts of Southern Africa, deur Dennis King & Valda Fraser, Struik Nature, 2014. 

 Verwysings 

 Eksterne skakel 
 http://www.sealifebase.org/summary/Allogalathea-elegans.html

Kategorie:Tienpotiges